Llíria es prepara per a rebre els Reis Mags en la seua tradicional cavalcada
02 de Gener de 2018

Els xiquets i xiquetes de Llíria esperen amb impaciència i il·lusió l'arribada dels més il·lustres viatgers, els Reis Mags, que complint amb la tradició, recorreran els carrers de la localitat el pròxim 5 de gener, deixant al seu pas una solc de màgia i fantasia.

A més, enguany, com principal novetat, els més menuts podran entregar les seues cartes en un marc incomparable, l'espai situat junt amb les Termes romanes de Mura. Els patges reials acamparan en este enclavament la nit anterior a la cavalcada. Així, l'escenari triat donarà realç a esta cerimònia on els xiquets oferiran les seues missives als patges, enviats, especialment per a esta ocasió, des de terres molt llunyanes. Els ajudants de Ses Majestats estaran el dijous 4 de gener, de 18.00 a 20.00 hores. Al mateix temps, es realitzaran tallers infantils i s'oferirà un berenar.

Entregades totes les cartes només caldrà esperar l'arribada dels insignes personatges que tenen prevista la seua arribada el divendres 5 a partir de les 17.30 hores. La règia desfilada eixirà des de l'esplanada del centre de salut i durant tot el trajecte els Reis d'Orient repartiran 500 quilos de caramels i milers de monedes de xocolate, en una comitiva formada per més de 300 persones.

El recorregut de la cavalcada acabarà a la plaça Major. Allí els Reis Mags es dirigiran a tots els presents i, com ve sent habitual en els últims anys, es representarà l'escena de l'Adoración al xiquet Jesús.

La cavalcada, organitzada per la regidoria de Festes, compta també amb la participació de diferents col·lectius  locals, entre els que es troben l'Associació d'Amics del Cavall, la Parròquia de Maria Mare, les confraries del Remei i la Cort de Maria, la Penya Arre, l'Escola de Dansa, les bandes juvenils de la Unió Musical i la Banda Primitiva, la Batucada de Llíria “PerkuValencia”, la Federació de Comerç, el Grup de Ball Al-hilal, els clubs de patinatge Llíria i Edeta, la Junta Local Fallera i les comissions falleres Pla de l'Arc, aAinguda dels Furs, Alpelic i Plaça Pedralba.